pythainlp/thaigov-v2-corpus-22032023 huggingface dataset:
วันจันทร์ที่ 13 กุมภาพันธ์ 2566
กรมเจ้าท่า ขุดลอกพัฒนาและบำรุงรักษาร่องน้ำในพื้นที่จังหวัดลำปาง หนองคาย และอุดรธานี บรรเทาความเดือดร้อนให้กับประชาชนที่ได้รับผลกระทบจากปัญหาอุทกภัยและภัยแล้ง
...
กรมเจ้าท่าขุดลอกพัฒนาและบำรุงรักษาร่องน้ำในพื้นที่จังหวัดลำปาง หนองคาย และอุดรธานี บรรเทาความเดือดร้อนให้กับประชาชนที่ได้รับผลกระทบจากปัญหาอุทกภัยและภัยแล้ง
จากนโยบายของรัฐบาลและกระทรวงคมนาคมโดย นายศักดิ์สยาม ชิดชอบ รัฐมนตรีว่าการกระทรวงคมนาคม และนายอธิรัฐ รัตนเศรษฐ รัฐมนตรีช่วยว่าการกระทรวงคมนาคม ที่ได้มอบหมายให้กรมเจ้าท่า (จท.) ดำเนินการขุดลอก พัฒนา และบำรุงรักษาร่องน้ำทางเรือเดิน เพื่อความสะดวก ปลอดภัย เพิ่มประสิทธิภาพในการเดินเรือ การระบายน้ำ การอุปโภคบริโภค และเพิ่มพื้นที่รับน้ำเพื่อใช้ในภาคการเกษตร
นายสรพงศ์ ไพฑูรย์พงษ์ รองปลัดกระทรวงคมนาคม รักษาราชการแทนอธิบดีกรมเจ้าท่า กล่าวว่า ได้มอบหมายให้นายวิเชียร เปมานุกรรักษ์ รองอธิบดีกรมเจ้าท่า ด้านปฏิบัติการ ควบคุมและกำกับดูแลการดำเนินงานของสำนักพัฒนาและบำรุงรักษาทางน้ำให้เป็นไปตามนโยบายและแผนงานที่กำหนดไว้ เพื่อให้ความช่วยเหลือและบรรเทาความเดือดร้อนให้กับประชาชนที่ได้รับผลกระทบจากปัญหาอุทกภัยและภัยแล้ง เนื่องจากลำน้ำในพื้นที่มีความตื้นเขินจากการสะสมของตะกอนดิน
สำนักงานพัฒนาและบำรุงรักษาทางน้ำที่ 7 และสำนักงานพัฒนาและบำรุงรักษาทางน้ำที่ 8 ได้ขุดลอกลำน้ำในพื้นที่ความรับผิดชอบ โดยมีผลการดำเนินงานดังนี้
สำนักงานพัฒนาและบำรุงรักษาทางน้ำที่ 7 เปิดหน่วยปฏิบัติงานขุดลอกแม่น้ำวัง ตำบลวังใต้ อำเภอวังเหนือ จังหวัดลำปาง โดยใช้รถขุด ชม.11 เป็นเครื่องจักรปฏิบัติงาน ความกว้างก้นร่องน้ำ 20 -40 เมตร ระยะทาง 2,750 เมตร ระดับขุดลอกก้นร่องเท่ากับ 400.15 -401.15 เมตร ปริมาณวัสดุขุดลอกประมาณ 43,000 ลูกบาศก์เมตร เพื่อเพิ่มพื้นที่หน้าตัดของร่องน้ำ เพิ่มพื้นที่การกักเก็บน้ำ สำหรับการอุปโภคบริโภคและการเกษตร รองรับน้ำในฤดูน้ำหลาก ลดปัญหาน้ำท่วมพื้นที่ทางการเกษตร และแก้ไขปัญหาการกัดเซาะตลิ่ง โดยมีประชาชนในพื้นที่ได้รับประโยชน์จากการขุดลอกประมาณ 950 ครัวเรือน พื้นที่ทางการเกษตรประมาณ 2,650 ไร่
สำนักงานพัฒนาและบำรุงรักษาทางน้ำที่ 8 เปิดหน่วยปฏิบัติงานขุดลอกลำน้ำสวย อำเภอเมือง จังหวัดหนองคาย โดยใช้รถขุดตักดิน ขก.1 เป็นเครื่องจักรปฏิบัติงาน พร้อมด้วยรถขุดตักดินเช่า เพื่อสนับสนุนการขุดลอก ทำการขุดลอกตั้งแต่ กม.160+500 -กม.162+650 ระยะทาง 2,150 เมตร ปริมาณวัสดุขุดลอกประมาณ 55,114.50 ลูกบาศก์เมตร ความกว้างของร่องน้ำตามแผนการขุดลอก 6 -27 เมตร ระดับก้นร่องลึกประมาณ 156 เมตร (จากระดับน้ำทะเลปานกลาง) เพื่อบรรเทาปัญหาความเดือดร้อนให้กับประชาชน เนื่องจากลำน้ำตื้นเขินจากการสะสมตะกอนดิน ส่งผลให้เกิดปัญหาการกักเก็บน้ำเพื่อใช้ประโยชน์ทางการเกษตร และการอุปโภคบริโภคในฤดูแล้งไม่เพียงพอต่อความต้องการ ประชาชนในพื้นที่ได้รับความเดือดร้อนจากปัญหาน้ำท่วมพื้นที่ทางการเกษตรในช่วงฤดูน้ำหลากเป็นประจำทุกปี พืชผลทางการเกษตรได้รับความเสียหาย ผลการดำเนินงาน สามารถขุดลอกได้ระยะทาง 1,250 เมตร ปริมาณวัสดุขุดลอกประมาณ 33,060 ลูกบาศก์เมตร คิดเป็น 59.98%
ทั้งนี้ จท. ได้ดำเนินการขุดลอกลำน้ำสวยครอบคลุมพื้นที่บ้านวังยางเหนือ ตำบลวัดธาตุ อำเภอเมือง จังหวัดหนองคาย และบ้านข่าทุ่งม่วงโนนศรีสมบูรณ์ ตำบลจอมศรี อำเภอเพ็ญ จังหวัดอุดรธานี โดยมีประชาชนประมาณ 1,514 คน พื้นที่ทำการเกษตรประมาณ 2,478 ไร่ ได้รับประโยชน์จากการขุดลอกดังกล่าว
วันจันทร์ที่ 13 กุมภาพันธ์ 2566
กห. โดย สป. รวมใจสวดมนต์ถวายพระพรเจ้าฟ้าพัชรกิติยาภาฯ
...
(12 กุมภาพันธ์ 2566 เวลา 18.00 น.) พลเรือเอก ธีรกุล กาญจนะ รองปลัดกระทรวงกลาโหม พร้อมด้วย สมาคมภริยาข้าราชการสำนักงานปลัดกระทรวงกลาโหม เป็นประธานในพิธีเจริญพระพุทธมนต์ถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ณ พระอุโบสถ วัดชินวราราม วรวิหาร จังหวัดปทุมธานี
โดยได้นำกำลังพลและครอบครัว พร้อมพุทธศาสนิกชนน้อมใจกันสวดมนต์บูชาธรรม อธิษฐานจิต ถวายพระพรชัยมงคลด้วยความจงรักภักดีขอให้พระองค์ทรงหายจากอาการพระประชวรโดยเร็วและทรงมีพระพลานามัยสมบูรณ์ ทรงสถิตเป็นมิ่งขวัญของพสกนิกรชาวไทยตลอดกาลนิรันดร์
วันจันทร์ที่ 13 กุมภาพันธ์ 2566
13/02/2566
โฆษกรัฐบาลเผยนายกฯ รับทราบและยินดีที่ ประเทศไทย เป็นสถานที่ยอดนิยมในการถ่ายทำภาพยนตร์ของต่างประเทศ มุ่งเดินหน้าส่งเสริมอุตสาหกรรมภาพยนตร์ไทย เสริมภาพลักษณ์ตามนโยบาย Soft Power
โฆษกรัฐบาลเผยนายกฯ รับทราบและยินดีที่ ประเทศไทย เป็นสถานที่ยอดนิยมในการถ่ายทำภาพยนตร์ของต่างประเทศ มุ่งเดินหน้าส่งเสริมอุตสาหกรรมภาพยนตร์ไทย เสริมภาพลักษณ์ประเทศตามนโยบาย Soft Power
(วันที่ 13 กุมภาพันธ์ 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบและยินดีที่ ประเทศไทยเป็นสถานที่ยอดนิยมที่ต่างประเทศมักเข้ามาถ่ายทำภาพยนตร์ ทำให้สถานที่สวยงามของไทยเป็นที่รู้จัก เกิดการสร้างงาน สร้างรายได้ รวมทั้งยังมีส่วนในการกระจายรายได้ให้แก่ผู้ประกอบการด้านการท่องเที่ยว และกระตุ้นการท่องเที่ยวภายในประเทศไปในโอกาสเดียวกันด้วย
โฆษกประจำสำนักนายกรัฐมนตรีกล่าวว่า จากรายงานของกองกิจการภาพยนตร์และวีดิทัศน์ต่างประเทศ กรมการท่องเที่ยว กระทรวงการท่องเที่ยวและกีฬาพบว่า ในปี 2565 มีการถ่ายทำภาพยนต์ต่างประเทศในประเทศไทยถึง 348 เรื่อง โดยเดือนกันยายน และพฤศจิกายน 2565 มีการถ่ายทำสูงสุดที่ 42 เรื่อง ในขณะที่ล่าสุด เดือนมกราคม 2566 มีการถ่ายทำไปแล้วถึง 34 เรื่อง สร้างรายได้ให้ประเทศกว่า 298.11 ล้านบาท (ข้อมูล ณ วันที่ 31 มกราคม 2566)
นอกจากนี้ โฆษกประจำสำนักนายกรัฐมนตรี กล่าวเพิ่มเติมว่า เพื่อเป็นการส่งเสริมการถ่ายทำภาพยนตร์ต่างประเทศในไทย ภาครัฐยังได้ให้การสนับสนุนเป็นสิทธิประโยชน์ในรูปแบบการคืนเงิน (Cash Rebate) ตามมติ ครม. (7 ก.พ. 2566) ร้อยละ 20-30 เป็นระยะเวลา 2 ปี สิทธิประโยชน์หลักอยู่ที่ร้อยละ 20 เมื่อมีการลงทุนในประเทศไม่น้อยกว่า 100 ล้านบาท ส่วนสิทธิประโยชน์เพิ่มเติมรวมแล้วไม่เกินร้อยละ 10
นอกจากนี้ยังมีการปรับเพิ่มการคืนเงินจากเดิม 75 ล้านบาท/เรื่อง เป็น 150 ล้านบาท/เรื่อง จะทำให้เพดานเงินลงทุนสร้างภาพยนต์ต่อเรื่องเพิ่มเป็น 750 ล้านบาท จากเดิม 375 ล้านบาท เพื่อเป็นการรับกับแนวโน้มที่คณะถ่ายทำภาพยนตร์ต่างประเทศที่เข้ามาในไทยเป็นผู้สร้างรายใหญ่ เงินทุนสูง โดยเฉพาะภาพยนตร์ชุดทางโทรทัศน์
ทั้งนี้ ในปี 2565 ที่ผ่านมา จังหวัดสถานที่ถ่ายทำยอดฮิตของกองถ่ายทำภาพยนตร์ต่างประเทศ 5 อันดับแรก ได้แก่ กรุงเทพมหานคร ภูเก็ต สมุทรปราการ เชียงใหม่ และพังงา โดยรัฐบาลได้ให้การสนับสนุนงบประมาณในการส่งเสริมการถ่ายทำภาพยนตร์ต่างประเทศในประเทศไทย รวมถึงในการจ่ายเงินคืนให้ผู้ผลิตภาพยนตร์ต่างชาติ โดยในช่วง 7 ปี (พ.ศ. 2560-2566) มีภาพยนตร์จำนวนกว่า 45 เรื่องที่เข้าร่วมมาตรการส่งเสริมการถ่ายทำภาพยนตร์ต่างประเทศในประเทศไทย นำรายได้เข้าประเทศเกือบ 9 พันล้านบาท หมุนเวียนเศรษฐกิจในอัตราทวีคูณถึงกว่า 17,000 ล้านบาท
“นายกรัฐมนตรีเห็นถึงศักยภาพของประเทศไทย ซึ่งสะท้อนมาจากความเชื่อมั่นในอดีตที่ผ่านมา ไทยมีศักยภาพของสถานที่ถ่ายทำภาพยนตร์ที่มีความหลากหลาย ความสามารถของบุคลากรในอุตสาหกรรมภาพยนตร์ไทย เสริมภาพลักษณ์ประเทศตามนโยบาย Soft Power ทั้งนี้ รัฐบาลเชื่อมั่นว่า มาตรการส่งเสริมการถ่ายทำภาพยนตร์ต่างประเทศในประเทศไทยจะเป็นอีกหนึ่งในมาตรการที่เกิดประโยชน์ต่อประเทศและคุ้มค่า เพราะรายได้ที่ได้รับจะส่งถึงประชาชนในพื้นที่ซึ่งเป็นสถานที่ถ่ายทำทั่วประเทศ” นายอนุชาฯ กล่าว
วันจันทร์ที่ 13 กุมภาพันธ์ 2566
13/02/2566
SME D Bank ขายพันธบัตร 3 พันล้าน อายุ 3 ปี ก.คลัง ค้ำต้นและดอก เปิดประมูล 20 ก.พ.นี้ ระดมทุนปล่อยสินเชื่อหนุนเอสเอ็มอีไทย
SME D Bank เตรียมขายพันธบัตรวงเงิน 3 พันล้านบาท อายุ 3 ปี ก.คลังค้ำประกันเงินต้นและดอกเบี้ยผ่านวิธีประมูลแก่ผู้ลงทุน เพื่อระดมทุนไปปล่อยสินเชื่อแก่ SMEs ไทย กำหนดประมูล 20 ก.พ.นี้ มั่นใจได้รับความสนใจอย่างสูง จากความแข็งแกร่งขององค์กรระดับ AAA
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เผยว่า ธนาคารเตรียมออกจำหน่ายพันธบัตร วงเงิน 3,000 ล้านบาท อายุ 3 ปี โดยกระทรวงการคลังค้ำประกันเงินต้นและดอกเบี้ย เพื่อระดมทุนนำไปใช้ปล่อยสินเชื่อต่อแก่ผู้ประกอบการเอสเอ็มอี กำหนดประมูลในวันที่ 20 กุมภาพันธ์ 2566 โดยมีธนาคารแห่งประเทศไทย (ธปท.) เป็นผู้จัดจำหน่ายให้แก่ผู้มีสิทธิซื้อ ด้วยวิธีการ ดังนี้
(1) จำหน่ายพันธบัตรโดยวิธีการเสนอประมูลอัตราผลตอบแทนให้แก่ผู้ใช้บริการ e-Bidding ตามระเบียบธนาคารแห่งประเทศไทยว่าด้วยการให้บริการธุรกรรมประมูลตราสารหนี้ด้วยวิธีอิเล็กทรอนิกส์ (e-Bidding) พ.ศ. 2546
(2) จำหน่ายพันธบัตรโดยวิธีการเสนอซื้อให้แก่ มูลนิธิ สหกรณ์ นิติบุคคลเพื่อการสาธารณกุศล การศาสนา ศิลปะ วัฒนธรรม วิทยาศาสตร์ วรรณคดี การศึกษา สาธารณประโยชน์อื่นๆ โดยมิได้มุ่งหวัง ประโยชน์มาแบ่งปันกัน และกองทุนที่เป็นนิติบุคคลที่ใช้ผลประโยชน์จากต้นเงิน
สำหรับการจำหน่ายพันธบัตรครั้งนี้ ทำให้ธนาคารมีเงินทุนนำไปสนับสนุนผู้ประกอบการเอสเอ็มอีไทย สามารถเดินหน้าธุรกิจได้เต็มศักยภาพ เป็นกำลังสำคัญขับเคลื่อนไทยฟื้นตัวโดยเร็ว ขณะเดียวกัน ช่วยให้ธนาคารมีต้นทุนทางการเงินที่เหมาะสมในระยะยาว เชื่อว่า พันธบัตรดังกล่าวจะได้รับการตอบรับจากผู้ลงทุน เนื่องจากธนาคารมีสถานะความแข็งแกร่ง เพราะมีกระทรวงการคลังถือหุ้นกว่า 99% และได้การจัดอันดับเครดิตองค์กร โดยบริษัท ฟิทช์ เรทติ้ง จำกัด ให้อยู่ในระดับ AAA ถือเป็นระดับสูงสุดสำหรับเครดิตภายในประเทศ
สอบถามเพิ่มเติมได้ที่
ฝ่ายบริหารเงิน โทร.02-265-4465, 02-265-4506 หรือ Call CENTER 1357
วันจันทร์ที่ 13 กุมภาพันธ์ 2566
มอบประกาศนียบัตรที่ปรึกษาพิเศษด้านการลงทุน
มอบประกาศนียบัตรที่ปรึกษาพิเศษด้านการลงทุน
มอบประกาศนียบัตรที่ปรึกษาพิเศษด้านการลงทุน
หม่อมหลวงชโยทิต กฤดากร ผู้แทนการค้าไทย (ที่ 3 จากซ้าย) และนายนฤตม์ เทอดสถีรศักดิ์ เลขาธิการคณะกรรมการส่งเสริมการลงทุน หรือบีโอไอ (ที่ 2 จากซ้าย) ได้มอบประกาศนียบัตรที่ปรึกษากิตติมศักดิ์ด้านการลงทุน (Honorary Investment Advisor) ให้แก่ นายเดวิด เกอเคเลอร์ ประธานกรรมการบริหาร บริษัท Western Digital (ที่ 4 จากซ้าย) ในฐานะผู้ผลิต Hard Disk Drive รายใหญ่ของโลกในไทยมายาวนานกว่า 15 ปี ด้วยมูลค่าการลงทุนกว่า 40,000 ล้านบาท ในการจัดกิจกรรมโรดโชว์ ณ นครซีแอตเติล และนครซานฟรานซิสโก ประเทศสหรัฐอเมริกา เมื่อเร็ว ๆ นี้
วันจันทร์ที่ 13 กุมภาพันธ์ 2566
13/02/2566
16 ก.พ.นี้ จองตั๋วรถไฟออนไลน์ D-Ticket ต้องจ่ายด้วยบัตรเครดิต-เดบิตเท่านั้น! แก้ปัญหาจองตั๋วแล้วไม่นำรหัสไปจ่ายเงิน  เพิ่มโอกาสการเข้าถึงตั๋ว
16 ก.พ.นี้ จองตั๋วรถไฟออนไลน์ D-Ticket ต้องจ่ายด้วยบัตรเครดิต-เดบิตเท่านั้น! แก้ปัญหาจองตั๋วแล้วไม่นำรหัสไปจ่ายเงิน  เพิ่มโอกาสการเข้าถึงตั๋ว
วันที่ 13 กุมภาพันธ์ 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามที่รัฐบาลได้ส่งเสริมให้หน่วยงานภาครัฐนำระบบเทคโนโลยีสมัยใหม่มาอำนวยความสะดวกให้กับประชาชน นั้น ที่ผ่านมาการรถไฟแห่งประเทศไทยได้จำหน่ายตั๋วและสำรองที่นั่งผ่านช่องทางออนไลน์แก่ผู้โดยสาร ทั้งเว็บไซต์ D-Ticket และแอปพลิเคชั่น D-Ticket (ระบบ Android และ IOS) ซึ่งสามารถจองตั๋วโดยสารล่วงหน้าได้สูงสุด 30 วัน เพิ่มเติมจากการซื้อตั๋วโดยสารปกติ พบปัญหาการจองตั๋วออนไลน์แล้วไม่นำรหัสจองตั๋วมาจ่ายเงินภายในเวลาที่กำหนด ทำให้เสียโอกาสในการเดินทางของผู้ที่ต้องการเดินทางในช่วงเวลาดังกล่าว
นางสาวรัขดา กล่าวว่า เพื่อเป็นการกระจายโอกาสในการซื้อตั๋วรถไฟแก่ทุกคนอย่างทั่วถึงการรถไฟแห่งประเทศไทย แจ้งปรับวิธีการชำระเงิน สำหรับผู้โดยสารที่จองตั๋วผ่านเว็บไซต์ D-Ticket (https://dticket.railway.co.th) และแอปพลิเคชัน D-Ticket ตั้งแต่วันที่ 16 กุมภาพันธ์ 2566 เป็นต้นไป ผู้ที่จองตั๋วผ่านช่องทางดังกล่าว จะต้องชำระเงินด้วยบัตรเครดิต หรือบัตรเดบิตเท่านั้น
"ส่วนผู้โดยสารที่ไม่ใช้บัตรเครดิตหรือบัตรเดบิต สามารถเลือกซื้อตั๋วโดยสารได้ที่สถานีรถไฟทุกแห่ง หรือผ่านสายด่วน โทร.1690 โดยเลือกชำระเงินได้ทั้งรูปแบบเงินสด หรือระบบทรูมันนี่ รวมถึงบัตรเครดิต/เดบิต ได้อีกด้วย สอบถามข้อมูลเพิ่มเติมได้ที่ ศูนย์บริการลูกค้าสัมพันธ์ โทร. 1690 ตลอด 24 ชั่วโมง หรือเว็บไซต์ www.railway.co.th" นางสาว รัชดา ย้ำ
วันจันทร์ที่ 13 กุมภาพันธ์ 2566
13/02/2566
รัฐบาลส่งความห่วงใย วาเลนไทน์นี้มีความรักที่ปลอดภัยไม่ตกเป็นเหยื่อมิจฉาชีพทางออนไลน์ คู่รักใช้ถุงยางอนามัยป้องกันโรคติดต่อทางเพศสัมพันธ์
รัฐบาลส่งความห่วงใย วาเลนไทน์นี้มีความรักที่ปลอดภัยไม่ตกเป็นเหยื่อมิจฉาชีพทางออนไลน์ คู่รักใช้ถุงยางอนามัยป้องกันโรคติดต่อทางเพศสัมพันธ์
วันที่ 13 ก.พ. 66 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ในวันที่ 14 ก.พ. ของทุกปีเป็นวันวาเลนไทน์ หรือวันแห่งความรัก เป็นวาระสำคัญที่ประชาชนทุกกลุ่มทุกวัยจะส่งมอบความรักและความปรารถดีแก่กัน แต่เนื่องจากปัจจุบันได้มีภัยในรูปแบบต่าง ๆ โดยเฉพาะมิจฉาชีพที่แอบแฝงในโลกออนไลน์ซึ่งจำนวนมากใช้ความรักหรือความอ่อนไหวของเป้าหมายหลอกลวงทั้งประสงค์ต่อทรัพย์และอาจนำไปสู่การทำร้ายร่างกาย รัฐบาลจึงขอเตือนให้ประชาชนระมัดระวังภัยต่าง ๆ ที่อาจจะเกิดขึ้นในช่วงวันแห่งความรักนี้
ทั้งนี้ สำนักงานตำรวจแห่งชาติ ได้เปิดเผยถึงสถิติอาชญากรรมออนไลน์ประจำเดือน ม.ค. 66 จากศูนย์รับแจ้งความออนไลน์ พบว่ามีคดีเกี่ยวกับการหลอกให้รักยังสูงถึง 403 คดี โดยแบ่งเป็นคดีประเภทหลอกลวงให้รักแล้วโอนเงิน จำนวน 168 เรื่อง และคดีหลอกลวงให้รักแล้วลงทุน จำนวน 235 เรื่อง รวมมูลค่าความเสียหายกว่า 190 ล้านบาท
น.ส.ไตรศุลี กล่าวว่า ภัยออนไลน์เกี่ยวกับความรักหรือ Romance Scams จะเป็นการใช้เทคนิคทางจิตวิทยาพัฒนาความสัมพันธ์กับเป้าหมายสร้างความเชื่อใจระหว่างบุคคล แล้วทำการหลอกลวงด้วยวิธีการต่างๆ เช่น หลอกให้รักแล้วโอนเงิน หลอกให้รักแล้วชวนลงทุน หลอกให้รักแล้วกดลิงก์/ดาวน์โหลดแอปรีโมท ควบคุมสมาร์ทโฟนและทำการดูดเงินในบัญชี หรือหลอกให้รักแล้วแบล็คเมล์ ด้วยการชวนทำกิจกรรมทางเพศผ่านทางออนไลน์ แล้วนำภาพหรือวิดีโอมาขู่เรียกค่าไถ่ หรือบีบบังคับให้กระทำการอื่นๆ
ทั้งนี้ หากประชาชนมีความสงสัยหรือกำลังเกรงว่าตนเองอาจตกเป็นเหยื่อของมิจฉาชีพ สามารถปรึกษาได้ที่ สายด่วน บช.สอท. 1441 หรือ ศูนย์ PCT 081-8663000 หากเป็นผู้เสียหายประสงค์จะแจ้งความ สามารถแจ้งความผ่านระบบออนไลน์ได้ที่เว็บไซต์ www.thaipoliceonline.com และสามารถติดตามรูปแบบการประชาสัมพันธ์กลโกงต่างๆที่ pctpr.police.go.th
น.ส.ไตรศุลี กล่าวว่า ในเทศกาลวันแห่งความรักยังเป็นโอกาสที่คู่รักใช้เป็นช่วงเวลาในการแสดงออกถึงความรักในรูปแบบต่าง ๆ ซึ่งรวมถึงการมีเพศสัมพันธ์ ในส่วนนี้ กระทรวงสาธารณสุข ได้มีข้อแนะนำให้ประชาชนเห็นความสำคัญของการป้องกันโรคที่มาจากเพศสัมพันธ์ไม่ว่าจะเป็นเชื้อเอชไอวี หรือโรคอื่น ๆ เช่น ซิฟิลิส โรคหนองใน โรคหนองในเทียม โรคแผลริมอ่อน โรคกามโรคของต่อมและท่อน้ำเหลือง และโรคเริม เป็นต้น
อย่างไรก็ตาม โรคต่าง ๆ ดังกล่าวสามารถป้องกันได้โดยการใช้ถุงยางอนามัย ซึ่งสำนักงานคณะกรรมการอาหารและยา (อย.) ได้มีข้อแนะนำว่าถุงยางอนามัยจัดเป็นเครื่องมือแพทย์ที่ต้องมีใบอนุญาตหรือใบรับแจ้งรายการละเอียดในการผลิตหรือนำเข้า ดังนั้น ขณะเลือกซื้อประชาชนควรเลือกซื้อถุงยางอนามัยที่มีเลขใบอนุญาตเครื่องมือแพทย์หรือใบรับแจ้งรายการละเอียด ซึ่งรับรองจาก อย. สังเกตดูวันที่ผลิต วันหมดอายุก่อนซื้อ และมีการใช้ตามคู่มือแนะนำของผลิตภัณฑ์ เพื่อป้องกันการเสื่อมสภาพและให้ถุงยางอนามัยคงประสิทธิภาพสูงสุด
วันจันทร์ที่ 13 กุมภาพันธ์ 2566
สำนักงานเจ้าท่าภูมิภาคที่ 6 สาขาชลบุรี เร่งขจัดคราบน้ำมันที่รั่วไหลจากเรือ MSC ALXEA ท่าเรือแหลมฉบัง เพื่อลดผลกระทบต่อสิ่งแวดล้อมโดยรอบ
...
สำนักงานเจ้าท่าภูมิภาคที่ 6 สาขาชลบุรี เร่งขจัดคราบน้ำมันที่รั่วไหลจากเรือ MSC ALXEA ท่าเรือแหลมฉบัง เพื่อลดผลกระทบต่อสิ่งแวดล้อมโดยรอบ พร้อมย้ำ ! ต้องไม่เกิดเหตุซ้ำอีก
ากกรณีสำนักงานเจ้าท่าภูมิภาคที่ 6 สาขาชลบุรี และสำนักงานควบคุมการจราจรและความปลอดภัยทางทะเล ได้รับแจ้งเมื่อวันที่ 12 กุมภาพันธ์ 2566 พบคราบน้ำมันรั่วไหลบริเวณข้างเรือ MSC ALXEA สัญชาติ PANAMA IMO. Number 9129873 ขนาด 42,307 ตันกรอส กัปตันเรือ ชื่อ Vujosevic Sveyozar ขณะจอดเทียบท่า C2 ท่าเทียบเรือแหลมฉบัง จังหวัดชลบุรี ซึ่งกัปตันเรือได้ให้การเบื้องต้นว่า สาเหตุเกิดจากการปั๊มน้ำอับเฉาเรือออกนอกตัวเรือ จึงทำให้มีน้ำมันเชื้อเพลิงรั่วไหวออกมาด้วยประมาณ 2,000 ลิตร
นายสรพงศ์ ไพฑูรย์พงษ์ รองปลัดกระทรวงคมนาคม รักษาราชการแทนอธิบดีกรมเจ้าท่า ได้มอบหมายให้นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย สั่งการให้สำนักงานเจ้าท่าภูมิภาคที่ 6 สาขาชลบุรี เร่งขจัดคราบน้ำมันให้แล้วเสร็จโดยเร็ว เพื่อลดผลกระทบต่อสิ่งแวดล้อม พร้อมทั้งดำเนินการตามกฎหมายอย่างเคร่งครัด และห้ามปล่อยเรือออกจากท่าเด็ดขาด เป็นไปตามนโยบายของรัฐบาลและกระทรวงคมนาคม โดยนายศักดิ์สยาม ชิดชอบ รัฐมนตรีว่าการกระทรวงคมนาคม และนายอธิรัฐ รัตนเศรษฐ รัฐมนตรีช่วยว่าการกระทรวงคมนาคม
ในการนี้ สำนักงานเจ้าท่าภูมิภาคที่ 6 สาขาชลบุรี ได้ประสานงานให้บริษัทรับขจัดคราบน้ำมันเข้าพื้นที่เพื่อขจัดคราบน้ำมัน และใช้บูมล้อมบริเวณท้ายเรือเพื่อป้องกันการกระจายพื้นที่ของน้ำมัน โดย จท. ได้รวบรวมเอกสารเพื่อแจ้งความร้องทุกข์กล่าวโทษกับเจ้าของเรือและผู้ควบคุมเรือกับสถานีตำรวจภูธรแหลมฉบัง อำเภอศรีราชา จังหวัดชลบุรี ในข้อหาการกระทำความผิดตามมาตรา 119 ทวิ พระราชบัญญัติการเดินเรือในน่านน้ำไทย พร้อมทั้งแจ้งให้ตัวแทนเจ้าของเรือทราบว่า เจ้าของเรือต้องเป็นผู้รับผิดชอบค่าใช้จ่ายทั้งหมดในการขจัดคราบน้ำมัน ซึ่งผู้แทนเจ้าของเรือรับทราบและประสานบริษัทประกันภัยให้รับผิดชอบความเสียหายที่เกิดขึ้น และให้เจ้าหน้าที่ จท. เข้มงวดกวดขันให้ปฏิบัติตามมาตรการอย่างมีระบบแบบแผนและเป็นไปตามข้อกฎหมายอย่างชัดเจน เพื่อมิให้เกิดเหตุการณ์ซ้ำอีก
วันจันทร์ที่ 13 กุมภาพันธ์ 2566
13/02/2566
นายกรัฐมนตรีสักการะพระบรมธาตุไชยาเพื่อความเป็นสิริมงคล ในโอกาสลงพื้นที่ตรวจราชการ จ.สุราษฎร์ธานี
นายกรัฐมนตรีสักการะพระบรมธาตุไชยาเพื่อความเป็นสิริมงคล ในโอกาสลงพื้นที่ตรวจราชการ จ.สุราษฎร์ธานี
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (13 กุมภาพันธ์ 2566) เวลา 15.30 น. ณ วัดพระบรมธาตุไชยาราชวรวิหาร ตำบลเวียง อำเภอไชยา จังหวัดสุราษฎร์ธานี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วย นายสุชาติ ชมกลิ่น รัฐมนตรีว่าการกระทรวงแรงงาน นายธนกร วังบุญคงชนะ รัฐมนตรีประจำสำนักนายกรัฐมนตรี และคณะ เดินทางลงพื้นที่จังหวัดสุราษฎร์ธานี โดยนายกรัฐมนตรีพร้อมคณะ ได้สักการะพระบรมธาตุไชยาเพื่อความเป็นสิริมงคล ซึ่งมีประชาชนมาให้กำลังใจพร้อมมอบดอกกุหลาบสีแดงให้นายกรัฐมนตรีแทนความรักที่มีให้เนื่องในวันที่ 14 กุมภาพันธ์ วันแห่งความรัก พร้อมบอกให้นายกรัฐมนตรีสู้ ๆ อยู่บริหารประเทศต่อไป ทั้งนี้ นายกรัฐมนตรีได้อุ้มทารกชื่อ ด.ช.การิน ทองลิ้ม อายุ 18 วัน ด้วยความรักและความเอ็นดู โดยผู้ปกครองพามาต้อนรับนายกรัฐมนตรี ซึ่งนายกรัฐมนตรีกล่าวว่าขอให้มีสุขภาพแข็งแรง โตขึ้นมาเป็นอนาคตของชาติ พร้อมฝากผู้ปกครองเลี้ยงดูน้องให้ดี
สำหรับวัดพระบรมธาตุไชยาราชวรวิหาร เป็นพระอารามหลวงชั้นเอก ชนิดราชวรวิหาร สังกัดคณะสงฆ์มหานิกาย ตั้งอยู่เลขที่ 50 ถนนรักษ์นรกิจ หมู่ 3 ตำบลเวียง อำเภอไชยา จังหวัดสุราษฎร์ธานี พระบรมธาตุไชยาเป็นสถานที่บรรจุพระบรมสารีริกธาตุของสมเด็จพระสัมมาสัมพุทธเจ้า นับเป็นปูชนียสถานสำคัญคู่บ้านคู่เมือง ของจังหวัดสุราษฎร์ธานี
โอกาสนี้ นายกรัฐมนตรีได้กราบนมัสการพระครูพิทักษ์เจติยานุกูล เจ้าคณะอำเภอไชยา รักษาการเจ้าอาวาสวัดพระบรมธาตุไชยาราชวรวิหาร พร้อมกล่าวขอให้พระครูฯ มีสุขภาพแข็งแรง และกล่าวว่า รัฐบาลพร้อมสนับสนุนทำนุบำรุงพระพุทธศาสนาให้เป็นที่ยึดเหนี่ยวจิตใจของชาวพุทธ ทั้งนี้ พระครูฯ ได้ให้พรแก่นายกรัฐมนตรี ขอให้มีสุขภาพร่างกายแข็งแรง มีพละกำลังในการทำงานในการทำงานเพื่อประเทศชาติ ขอให้มีสติปัญญาในการแก้ไขปัญหา และสานต่อสิ่งดี ๆ ที่ทำไว้ให้ดียิ่ง ๆ ขึ้น ให้ประสบความสำเร็จนำพาประเทศชาติเจริญก้าวหน้าต่อไป
วันจันทร์ที่ 13 กุมภาพันธ์ 2566
13/02/2566
"ทิพานัน" ชู'พล.อ.ประยุทธ์'กล้าตัดสินใจ มีวิสัยทัศน์พาการบินไทยฟื้นตัวต่อเนื่อง คาดออกจากแผนฟื้นฟูก่อนกำหนดปลายปี67คืน ความภาคภูมิใจสายการบินแห่งชาติ
"ทิพานัน" ชู'พล.อ.ประยุทธ์'กล้าตัดสินใจ มีวิสัยทัศน์พาการบินไทยฟื้นตัวต่อเนื่อง คาดออกจากแผนฟื้นฟูก่อนกำหนดปลายปี67คืน ความภาคภูมิใจสายการบินแห่งชาติ
วันที่ 13 ก.พ. 66 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า รัฐบาลยินดีความก้าวหน้าแผนฟื้นฟูบริษัท การบินไทย จำกัด (มหาชน) ตามมติคณะรัฐมนตรีเมื่อวันที่ 19 พฤษภาคม 2563 ล่าสุด ดำเนินงานตามแผนไปแล้วประมาณ 70% ขณะที่แนวโน้มการดำเนินงานเป็นบวกอย่างต่อเนื่อง โดยผลประกอบการปี 2565 ประมาณการรายได้อยู่ที่ราว 90,000 ล้านบาท ส่วนในปี 2566 ตั้งเป้ารายได้โต40%
น.ส.ทิพานัน กล่าวว่า ทั้งนี้จากผลการดำเนินงานที่เป็นบวกต่อเนื่องตั้งแต่เดือนพฤษภาคม 2565 ประกอบกับแนวโน้มการฟื้นตัวของดีมานด์ที่มีอยู่ ทำให้มีการบินไทยคาดการณ์ว่าจะออกจากแผนฟื้นฟูกิจการก่อนกำหนดในปลายปี 2567 และกลับเข้าซื้อขายในตลาดหลักทรัพย์ภายในปี 2568
รองโฆษกประจำสำนักนายกรัฐมนตรี กล่าวว่า และไม่เพียงมุ่งฟื้นฟูกิจการ แต่การกลับมาเติบโตของสายการบินแห่งชาติ ยังคงเดินตามแนวทางสอดคล้องนโยบายของรัฐบาล ในการรักษาสิ่งแวดล้อม มุ่งลดการปล่อยก๊าซเรือนกระจกอีกด้วย “การฟื้นตัวอย่างต่อเนื่องของสายการบินแห่งชาติ สะท้อนถึงวิสัยทัศน์ และภาวะผู้นำของพล.อ.ประยุทธ์ ที่กล้าตัดสินใจ ในช่วงภาวะวิกฤต เพื่อให้การบินไทยกลับมาเป็นความภูมิใจของคนไทยและความรุ่งเรืองของประเทศ ให้พนักงานมีงานทำต่อไป และเห็นผลในเชิงประจักษ์ มีส่วนสำคัญในการฟื้นฟูอุตสาหกรรมการบินของประเทศ” น.ส.ทิพานัน กล่าว
วันจันทร์ที่ 13 กุมภาพันธ์ 2566
กรมเจ้าท่าคุมเข้มความปลอดภัยทางน้ำทั่วประเทศ
...
กรมเจ้าท่าคุมเข้มความปลอดภัยทางน้ำทั่วประเทศ
จากนโยบายของรัฐบาลโดย นายศักดิ์สยาม ชิดชอบ รัฐมนตรีว่าการกระทรวงคมนาคม และนายอธิรัฐ รัตนเศรษฐ รัฐมนตรีช่วยว่าการกระทรวงคมนาคม มอบหมายให้กรมเจ้าท่า (จท.) ดูแลด้านความปลอดภัยและอำนวยความสะดวกให้กับพี่น้องประชาชนในการเดินทางทางน้ำทั่วประเทศ
นายสรพงศ์ ไพฑูรย์พงษ์ รองปลัดกระทรวงคมนาคม รักษาราชการแทนอธิบดีกรมเจ้าท่า กล่าวว่า ได้มอบให้ศูนย์ปลอดภัยทางน้ำ จท. ดูแล ตรวจตราความปลอดภัยทางน้ำ พร้อมทั้งอำนวยความสะดวกให้กับประชาชน โดยสรุปรายงานสถานการณ์การเดินทางทางน้ำ (วันที่ 10 กุมภาพันธ์ 2566) ดังนี้
1. ส่วนกลาง แม่น้ำเจ้าพระยา เรือด่วนเจ้าพระยาให้บริการ 118 เที่ยว ผู้โดยสาร 16,339 คน เรือไฟฟ้าเจ้าพระยาให้บริการ 44 เที่ยว ผู้โดยสาร 2,025 คน เรือโดยสารข้ามฟากให้บริการ 884 เที่ยว ผู้โดยสาร 20,612 คน เรือภัตตาคารให้บริการ 26 เที่ยว ผู้โดยสาร 4,669 คน และเรือโดยสารคลองแสนแสบให้บริการ 167 เที่ยว ผู้โดยสาร 27,591 คน ซึ่ง จท. ได้ดำเนินการตามมาตรการด้านความปลอดภัยทางน้ำด้วยการจัดเรือตรวจการณ์พร้อมเจ้าหน้าที่ออกตรวจตราความปลอดภัย พบว่า มีผู้ใช้บริการเรือด่วนเจ้าพระยา เรือไฟฟ้า MINE Smart Ferry เรือโดยสารข้ามฟากปริมาณเบาบาง เรือโดยสารให้บริการตามรอบการเดินเรือสามารถระบายผู้โดยสารได้อย่างต่อเนื่อง พร้อมทั้งจัดเรือตรวจการณ์และเจ้าหน้าที่อำนวยความสะดวกให้กับประชาชนบริเวณท่าเรือต่าง ๆ และตรวจสอบความพร้อมของเรือโดยสาร ท่าเรือโดยสาร คนประจำเรือ และอุปกรณ์ช่วยชีวิตก่อนออกเดินเรือ ตามมาตรการความปลอดภัยที่ จท. กำหนด
2. ส่วนภูมิภาค เรือโดยสารให้บริการ 3,003 เที่ยว ผู้โดยสาร 144,763 คน ซึ่ง จท. ได้จัดตั้งศูนย์อำนวยความสะดวก พร้อมเจ้าหน้าที่ให้บริการนักท่องเที่ยวที่ใช้บริการท่าเรือต่าง ๆ รวมทั้งตรวจสอบความพร้อมของเรือโดยสาร ท่าเรือโดยสาร คนประจำเรือ อุปกรณ์ช่วยชีวิต ก่อนออกเดินเรือตามมาตรการความปลอดภัย และประชาสัมพันธ์ให้ผู้ควบคุมเรือติดตามรายงานสภาพอากาศจากกรมอุตุนิยมวิทยาอย่างใกล้ชิด
ทั้งนี้ หากประชาชนพบเห็นเหตุการณ์ความไม่ปลอดภัยทางน้ำ หรือต้องการความช่วยเหลือสามารถแจ้งได้ที่ สายด่วน จท. โทร. 1199 ตลอด 24 ชั่วโมง
วันจันทร์ที่ 13 กุมภาพันธ์ 2566
13/02/2566
รมว.เฮ้ง ห่วงเหตุอาคารทรุด ย่านพระราม 9 ทำลูกจ้างบาดเจ็บ สั่ง กสร. กับ สปส. หาสาเหตุและเร่งช่วยเหลือตามสิทธิ
รมว.เฮ้ง ห่วงเหตุอาคารทรุด ย่านพระราม 9 ทำลูกจ้างบาดเจ็บ สั่ง กสร. กับ สปส. หาสาเหตุและเร่งช่วยเหลือตามสิทธิ
รัฐมนตรีว่าการกระทรวงแรงงาน ห่วงเหตุอาคารก่อสร้างทรุดตัวย่านพระราม 9 ทำให้มีลูกจ้างบาดเจ็บ 5 ราย สั่งกรมสวัสดิการและคุ้มครองแรงงาน และสำนักงานประกันสังคม หาสาเหตุและเร่งช่วยเหลือตามสิทธิ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กรณีสื่อมวลชนนำเสนอข่าว เกิดเหตุอาคารก่อสร้างที่พักอาศัยถล่มทับลูกจ้างบาดเจ็บ 5 ราย เมื่อวันที่ 12 กุมภาพันธ์ 2566 เวลา 16.00 น. ในเบื้องต้น ผมได้รับรายงานจากพนักงานตรวจความปลอดภัย สนง.สวัสดิการและคุ้มครองแรงงานกรุงเทพมหานครพื้นที่ 5 เหตุเกิดในพื้นที่ใกล้เคียงกับอาคารโชว์ดีซี ถนนพระราม 9 แขวงบางกะปิ เขตห้วยขวาง กรุงเทพมหานคร โดยเป็นพื้นที่โครงการก่อสร้างบ้านพักอาศัย ขณะเกิดเหตุมีลูกจ้างทำงานอยู่ภายในอาคารประมาณ 130 คน มีผู้ได้รับบาดเจ็บจำนวน 5 ราย สัญชาติกัมพูชา นำส่งโรงพยาบาลเพชรเวชแล้ว จำนวน 3 ราย และไม่ประสงค์ให้นำส่งโรงพยาบาลจำนวน 2 ราย ผมจึงสั่งการให้กรมสวัสดิการและคุ้มครองแรงงาน และสำนักงานประกันสังคม ลงพื้นที่หาสาเหตุการเกิดอุบัติเหตุในครั้งนี้ พร้อมจะเดินทางไปเยี่ยมลูกจ้างที่ได้รับบาดเจ็บที่โรงพยาบาลเพชรเวช และจะเร่งดำเนินการให้ได้ลูกจ้างที่ได้รับบาดเจ็บได้รับสิทธิประโยชน์ตามกฎหมายต่อไป
ด้านนายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า พนักงานตรวจความปลอดภัย สำนักงานสวัสดิการและคุ้มครองแรงงานกรุงเทพมหานครพื้นที่ 5 (สรพ.5) จะเชิญนายจ้างและผู้ที่เกี่ยวข้องมาสอบข้อเท็จจริงเพิ่มเติม ในวันที่ 14 กุมภาพันธ์ 2566 เพื่อตรวจสอบว่านายจ้างได้ปฏิบัติอย่างถูกต้องตามกฎหมายหรือ พ.ร.บ.ความปลอดภัย อาชีวอนามัย และสภาพแวดล้อมในการทำงาน พ.ศ.2554 กฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงาน ในสถานที่ที่มีอันตรายจากการตกจากที่สูงและที่ลาดชันจากวัสดุกระเด็น ตกหล่น และพังทลาย และจากการตกลงไปในภาชนะเก็บหรือรองรับวัสดุ พ.ศ.2564 กฎกระทรวงกำหนดมาตรฐานด้านความปลอดภัยฯ เกี่ยวกับนั่งร้านและค้ำยัน พ.ศ.2564 และกฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานหรือไม่ ทั้งนี้ ขอความร่วมมือนายจ้าง และลูกจ้างปฏิบัติตามกฎหมายดังกล่าวอย่างเคร่งครัด
นายบุญสงค์ ทัพชัยยุทธ์ เลขาธิการสำนักงานประกันสังคม กล่าวว่า ได้ตรวจสอบข้อเท็จจริงกรณีดังกล่าวแล้ว พบว่า ลูกจ้างที่ได้รับบาดเจ็บจำนวน 5 ราย สัญชาติกัมพูชา เป็นผู้ประกันตน ถูกนำตัวส่งโรงพยาบาลเพชรเวช จำนวน 3 ราย เพศหญิง 2 ราย ชื่อ Miss NE EHEA และ Miss THAI EHUM เพศชาย 1 ราย ชื่อ MR. CHHIN CHHOEUN ทั้ง 3 รายบาดเจ็บเล็กน้อย อีก 2 รายไม่ประสงค์จะไปโรงพยาบาล โดยลูกจ้างจะได้รับสิทธิประโยชน์ในเรื่องการรักษาพยาบาล สิทธิการได้รับเงินทดแทนจากสำนักงานประกันสังคม อาทิ ค่ารักษาพยาบาลในเบื้องต้นไม่เกิน 50,000 บาท กรณีต้องหยุดพักรักษาตัวตั้งแต่ 1 วันขึ้นไป จะได้รับค่าทดแทนร้อยละ 70 ของค่าจ้างรายเดือน กรณีรักษาสิ้นสุดแล้วแต่สภาพอวัยวะต่าง ๆ มีการสูญเสียสมรรถภาพในการทำงานจะมีค่าทดแทนต่อไป
วันจันทร์ที่ 13 กุมภาพันธ์ 2566
GISTDA เปิดภาพ “พื้นที่ป่ารูปหัวใจ” หวานรับวาเลนไทน์
สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) หรือ GISTDA ภายใต้กระทรวงการอุดมศึกษา วิทยาศาสตร์ วิจัยและนวัตกรรม (อว.) เปิดภาพถ่ายจากดาวเทียม
สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) หรือ GISTDA ภายใต้กระทรวงการอุดมศึกษา วิทยาศาสตร์ วิจัยและนวัตกรรม (อว.) เปิดภาพถ่ายจากดาวเทียม
spot-6 โชว์พื้นที่รูปหัวใจสุดโรแมนติก ซึ่งภาพที่ปรากฏเป็นพื้นที่ป่าเต็งรัง บริเวณตำบลเม็งราย อำเภอพญาเม็งราย จังหวัดเชียงราย เมื่อมองจากมุมมองอวกาศจะเห็นพื้นที่ดังกล่าวเป็นรูปหัวใจ
ซึ่งอยู่ใกล้กับวัดดอยม่อนป่ายาง (วัดสันติธรรม) และสำนักสงฆ์สันติธรรม เป็นเสมือนหนึ่งหัวใจที่อยู่ใกล้ธรรมะ และธรรมชาติ
ดร.สยาม ลววิโรจน์วงศ์ โฆษก GISTDA และผู้อำนวยการสำนักประยุกต์และบริหารภูมิสารสนเทศ กล่าวว่า ภาพที่เห็นเป็นพื้นที่ป่าในบริเวณพื้นที่ของหมู่บ้านสันติธรรม เป็นหัวใจสีเขียวเปรียบ
เสมือนหัวใจของชุมชนที่ตั้งโดดเด่นอยู่ใจกลางหมู่บ้าน สถานที่แห่งนี้ถือเป็นแหล่งฟอกอากาศชั้นดี พื้นที่รอบๆรายล้อมไปด้วยพื้นที่นาและพื้นที่เกษตรประเภทอื่นๆ เป็นสิ่งที่บ่งบอกได้ว่า
ประชากรในพื้นที่ส่วนใหญ่ประกอบอาชีพเกษตรกรรม ซึ่งผลผลิตทางการเกษตรที่สำคัญได้แก่ ข้าว มันสำปะหลัง และลำไย เป็นต้น
ทั้งนี้ ด้วยลักษณะพื้นที่ของอำเภอพญาเม็งราย จังหวัดเชียงราย เป็นพื้นที่ที่สูงกว่าระดับน้ำทะเลค่อนข้างมากทำให้มีสภาพอากาศค่อนข้างเย็นเกือบตลอดทั้งปี โดยอุณหภูมิเฉลี่ยทั้งปีอยู่ที่
ประมาณ 25.4 องศาเซลเซียส ลักษณะของภูมิอากาศจึงเปลี่ยนแปลงไปตามแต่ละฤดูกาลอย่างชัดเจน ทำให้เชียงรายเป็นจังหวัดในอันดับต้นๆของประเทศที่หลายคนนึกถึงและอยากไป
สัมผัสอากาศดีๆช่วงหน้าหนาวกับคนที่คุณรัก รวมถึงวันวาเลนไทน์วันแห่งความรักเช่นกัน ที่ใครหลายๆคนอยากจะหาสถานที่สุดโรแมนติกในการแสดงออกถึงความรักกัน มุมมองจากอวกาศรูป
หัวใจในครั้งรับรองว่าไม่เหมือนใครอย่างแน่นอน โฆษก GISTDA กล่าว
วันจันทร์ที่ 13 กุมภาพันธ์ 2566
ดีอีเอส ประชุมหารือการเพิ่มขีดความสามารถให้บริการข้อมูลอุตุนิยมวิทยาการบิน
ดีอีเอส ประชุมหารือการเพิ่มขีดความสามารถให้บริการข้อมูลอุตุนิยมวิทยาการบิน
วันนี้ (13 ก.พ.66) นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) เป็นประธานการประชุมหารือแนวทางดำเนินการเพิ่มขีดความสามารถให้บริการข้อมูลอุตุนิยมวิทยาการบิน เพื่อสนับสนุนการบริหารจัดการจราจรทางอากาศ (MET/ATM) ตามแผนแม่บทห้วงอากาศและการจัดการจราจรอากาศแห่งชาติ พ.ศ.2560 โดยมี ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม ดร.เวทางค์ พ่วงทรัพย์ รองปลัดกระทรวงดิจิทัลเพื่อเศรษฐกิจและสังคม (ดีอีเอส) ดร.ชมภารี ชมภูรัตน์ อธิบดีกรมอุตุนิยมวิทยา และนายสุทธิพงษ์ คงพูล ผู้อำนวยการสำนักงานการบินพลเรือนแห่งประเทศไทย พร้อมด้วยเจ้าหน้าที่ที่เกี่ยวข้อง ร่วมประชุม ณ ห้องประชุม MDES 1 ชั้น 9 กระทรวงดิจิทัลเพื่อเศรษฐกิจและสังคม
__________________________
วันอาทิตย์ที่ 12 กุมภาพันธ์ 2566
12/02/2566
“ธนกร” ลงพื้นที่นครศรีธรรมราช รับฟังปัญหาจากคนพื้นที่ หวังแก้ปัญหาให้ตรงจุด เตรียมประสานหน่วยงานเกี่ยวข้องเร่งแก้ปัญหา ประชาชนฝากขอบคุณ”บิ๊กตู่”ดูแลชาวบ้านทั่วถึง
“ธนกร”ลงพื้นที่นครศรีธรรมราชรับฟังปัญหาจากคนพื้นที่หวังแก้ปัญหาให้ตรงจุด เตรียมประสานหน่วยงานเกี่ยวข้อง เร่งแก้น้ำท่วมน้ำแล้ง-สร้างเตาเผาแก้ปัญหาขยะล้นเมือง-สถานศึกษาสร้างอาชีพ-ราคาพืชผลการผลิตที่ไม่แน่นอน ประชาชนฝากขอบคุณ”บิ๊กตู่” ดูแลชาวบ้านทั่วถึง
นายธนกร วังบุญคงชนะ รัฐมนตรีประจำสำนักนายกรัฐมนตรี เปิดเผยว่า ได้รับมอบหมายจาก พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ลงพื้นที่ตรวจราชการที่อำเภอจุฬาภรณ์ และอำเภอชะอวด จังหวัดนครศรีธรรมราช เพื่อติดตามการดำเนินงานตามโครงการของรัฐ พร้อมพบปะพี่น้องประชาชนและส่วนราชการ เพื่อรับฟังปัญหาและความต้องการของประชาชนในพื้นที่ เพื่อประสานหน่วยงานที่เกี่ยวข้องให้เร่งแก้ปัญหาโดยเร็วที่สุด ซึ่งเป็นไปตามนโยบายของ นายกรัฐมนตรี ที่ต้องการให้รัฐมนตรีลงพื้นที่เพื่อรับฟังปัญหาจากประชาชน อย่างใกล้ชิด เพื่อจะได้แก้ปัญหาได้ถูกจุด และตรงกับความต้องการของประชาชน
นายธนกร กล่าวว่า ได้เข้ากราบนมัสการเจ้าอาวาสวัดวังฆ้อง ตำบลสามตำบล อำเภอจุฬาภรณ์ ก่อนพบปะกับพี่น้องประชาชนและส่วนราชการที่มารอรับจำนวนมาก บริเวณลานเอนกประสงค์วัดวังฆ้อง เพื่อรับฟังปัญหาและความต้องการของประชาชนในพื้นที่ ซึ่งนายประสงค์ จันหยู นายอำเภอจุฬาภรณ์ ได้รายงานถึงปัญหาและความต้องการของประชาชนในพื้นที่ ในเรื่องของปัญหาน้ำท่วมน้ำแล้งที่เกิดขึ้นเป็นประจำทุกปี จึงมีความจำเป็นต้องสร้างอ่างเก็บน้ำเพื่อเป็นแก้มลิงเก็บน้ำในช่วงหน้าฝน และกักน้ำไว้เพื่ออุปโภคบริโภค และทำการเกษตรในช่วงหน้าแล้ง รวมถึงปัญหาด้านการศึกษา เนื่องจากไม่มีสถานศึกษาด้านอาชีพเพื่อส่งเสริมการศึกษาและการสร้างอาชีพในพื้นที่ ปัจจุบันการเรียนส่วนใหญ่ต้องเดินทางไปศึกษาในตัวเมืองและจังหวัดพัทลุง และปัญหาด้านราคาพืชผลการผลิตที่ไม่แน่นอน
รัฐมนตรีประจำสำนักนายกรัฐมนตรี กล่าวต่อว่า จะรับเรื่องร้องเรียนดังกล่าวเพื่อประสานให้หน่วยงานที่รับผิดชอบนำไปศึกษาข้อมูลและแก้ไขปัญหาต่อไป ยืนยันว่า ที่ผ่านมา นายกรัฐมนตรี และรัฐบาล ให้ความสำคัญในการดูแลพี่น้องประชาชนทั่วทุกภาคเท่าเทียมกัน โดยอนุมัติงบประมาณผ่านโครงการต่างๆ ที่เริ่มเห็นผลชัดเจน อาทิ การก่อสร้างรถไฟฟ้า 12 สาย การก่อสร้างถนนเพื่อเพิ่มศักยภาพด้านการขนส่งและเศรษฐกิจ การพัฒนาสนามบิน รวมถึง โครงการเพิ่มสวัสดิการให้แก่ อสม. โครงการบัตรสวัสดิการแห่งรัฐที่มีประชาชนผู้มีรายได้น้อยลงทะเบียนแล้วกว่า 20 ล้านคน และการเปิดประเทศหลังสถานการณ์โควิด-19 คลี่คลาย อย่างไรก็ตามประขาชนฝากขอบคุณพล.อ.ประยุทธ์ที่ดูแลประชาชนอย่างเท่าเทียมทั่วถึง
นายธนกร กล่าวอีกว่า ตนยังได้เดินทางไปยัง เทศบาลตำบลชะอวด อำเภอชะอวด เพื่อติดตามการดำเนินงานตามโครงการของรัฐ และพบปะผู้นำส่วนราชการรวมถึงพี่น้องประชาชน โดยเฉพาะปัญหาโครงการบ่อทิ้งขยะ ของ เทศบาลตำบลชะอวด ที่จะแก้ไขปัญหาขยะล้นเมืองโดยการสร้างเตาเผาขยะ เพื่อรองรับจาก 3 องค์กรปกครองส่วนท้องถิ่น วันละ 20 ตัน และกำจัดขยะสะสมที่มีอยู่ กว่า 200,000 ตันด้วย
วันอาทิตย์ที่ 12 กุมภาพันธ์ 2566
12/02/2566
โฆษกรัฐบาลเผย นายกฯยินดี Tripadvisor จัดอันดับให้กรุงเทพฯ อันดับที่ 13 ของโลกในประเภท ที่สุดของจุดมุ่งหมายปลายทางด้านอาหาร (Best Food Destination) ประจำปี 2566
โฆษกรัฐบาลเผย นายกฯยินดี Tripadvisor จัดอันดับให้กรุงเทพฯ อันดับที่ 13 ของโลกในประเภท ที่สุดของจุดมุ่งหมายปลายทางด้านอาหาร (Best Food Destination) ประจำปี 2566
วันนี้ (วันที่ 12 กุมภาพันธ์ 2566)นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่ได้ทราบว่า เว็บไซต์ด้านการท่องเที่ยวชื่อดังอย่าง ทริปแอดไวเซอร์ (TripAdvisor) ได้จัดอันดับ “จุดมุ่งหมายปลายทางอาหาร” หรือ “เบสต์ ฟู้ด เดสติเนชั่น”(Best Food Destination) ของโลก ประจำปี 2023 (Best Food Destinations in the World - Tripadvisor Travelers’ Choice Awards) (https://www.tripadvisor.com/TravelersChoice-Destinations-cFood-g1) ซึ่งผลปรากฎว่า กรุงเทพมหานคร ได้รับการจัดอันดับอยู่ในอันดับที่ 13 ของโลก
โฆษกประจำสำนักนายกรัฐมนตรี กล่าวว่า ในการจัดอันดับในครั้งนี้ เป็นการจัดอับดับโดยดูจาก คุณภาพ และ ปริมาณการรีวิว ความคิดเห็นของนักท่องเที่ยว และนักชิมจากทั่วโลก ที่เข้ามาเขียนเล่าเรื่องราวประสบการณ์ในเว็บไซต์ทริปแอดไวเซอร์ในรอบ 12 เดือน รวมถึงความนิยมของโพสต์ที่รีวิว ซึ่งจากการที่ กรุงเทพมหานคร ประเทศไทย ได้รับการจัดอันดับในประเภท Best Food Destination ในอันดับที่ 13 ของโลก และถือเป็นอันดับ 2 ของอาเซียน โดย Tripadvisor ระบุว่า พระราชวังสีทอง ตลาดน้ำ ประติมากรรมจากเครื่องเคลือบดินเผาที่งดงาม ล้วนเป็นสิ่งที่ทำให้นักท่องเที่ยวตื่นตาตื่นใจ ขณะเดียวกัน นักท่องเที่ยวก็สามารถเยี่ยมชมย่านการค้า ได้แก่ ประตูน้ำ สยามแสควร์ เพื่อเลือกซื้อสินค้าระดับพรีเมียม รวมไปถึงแหล่งท่องเที่ยวฝั่งพระนคร ซึ่งเป็นสถานที่ท่องเที่ยวที่ยอดเยี่ยมอย่าง วัดอรุณราชวราราม วัดโพธิ์ และ ฝั่งธนบุรี นอกจากนี้ ยังแนะนำให้ลองทานข้าวเหนียวมะม่วงของหวานที่มีชื่อเสียงระหว่างทางก่อนเข้าชมความวิจิตรงดงามของพระบรมมหาราชวังอีกด้วย
“นายกรัฐมนตรี ยินดีที่ได้ทราบถึงผลการจัดอันดับ Best Food Destination 2023 ของ Tripadvisor ขอบคุณนักท่องเที่ยวทั่วโลกที่มีความทรงจำที่ดีในกรุงเทพฯ เป็นอันดับ 13 ของโลก และได้เป็นอันดับ 2 ของอาเซียน เชื่อมั่นในเสน่ห์ และความหลากหลายในประเทศไทย มีสถานที่ที่สวยงาม มรดกวัฒนธรรมอันดีงาม รวมถึงงานกีฬา งานศิลปะ อาหารที่มีรสชาติถูกปาก และได้รับความนิยมไปทั่วโลก ทั้งนี้ รัฐบาลดำเนินนโยบายพยายามพัฒนาเพิ่มคุณค่าสิ่งที่มีอยู่ มิใช่เพียงเพื่อแค่กระตุ้นการท่องเที่ยวในประเทศไทย แต่ต้องการต่อยอดผลักดัน ซอฟต์พาวเวอร์ของไทยให้เป็นที่รู้จัก” นายอนุชาฯกล่าว
วันอาทิตย์ที่ 12 กุมภาพันธ์ 2566
ปลัด สธ. รับมอบอาคาร 108 ปี หลวงตามหาบัว ญาณสัมปันโน จ.ขอนแก่น ดูแลภิกษุสงฆ์อาพาธและผู้ป่วยพิเศษ
ปลัดกระทรวงสาธารณสุข รับมอบ “อาคาร 108 ปี หลวงตามหาบัว ญาณสัมปันโน” โรงพยาบาลบ้านไผ่  อำเภอบ้านไผ่ จังหวัดขอนแก่น เพื่อใช้เป็นอาคารดูแลภิกษุสงฆ์อาพาธ ให้มีห้องพักเป็นสัดส่วน สามารถทำวัตรสวดมนต์ได้ ประชาชนทั่วไปได้รับความสะดวกระหว่างการรักษา
ปลัดกระทรวงสาธารณสุข รับมอบ“อาคาร 108 ปี หลวงตามหาบัว ญาณสัมปันโน” โรงพยาบาลบ้านไผ่ อำเภอบ้านไผ่ จังหวัดขอนแก่น เพื่อใช้เป็นอาคารดูแลภิกษุสงฆ์อาพาธ ให้มีห้องพักเป็นสัดส่วน สามารถทำวัตรสวดมนต์ได้ ประชาชนทั่วไปได้รับความสะดวกระหว่างการรักษา และแพทย์ พยาบาล เจ้าหน้าที่ ดูแลผู้ป่วยได้สะดวกรวดเร็ว คล่องตัว
วันนี้ (12 กุมภาพันธ์ 2566) ที่โรงพยาบาลบ้านไผ่ อ.บ้านไผ่ จ.ขอนแก่น นายแพทย์โอภาส การย์กวินพงศ์ปลัดกระทรวงสาธารณสุข เป็นประธานพิธีรับมอบอาคาร 108 ปี หลวงตามหาบัว ญาณสัมปันโน โรงพยาบาลบ้านไผ่โดยมี พระราชวชิรธรรมาจารย์ (หลวงปู่สุธรรม สุธัมโม) เจ้าอาวาสวัดป่าบ้านตาด ภก.กาญจนา ลิ้มถาวรกิจ ประธานมูลนิธิดวงแก้ว ในพระสังฆราชูปถัมภ์ นายชาญชัย ศรศรีวิชัย รองผู้ว่าราชการจังหวัดขอนแก่นพร้อมด้วยผู้แทนหน่วยงาน เข้าร่วมพิธี
นายแพทย์โอภาส กล่าวว่า กระทรวงสาธารณสุขมุ่งพัฒนาระบบบริการสาธารณสุขในสถานพยาบาลทุกระดับ เพื่อให้สามารถดูแลผู้ป่วยทุกกลุ่ม ทุกวัย ได้อย่างมีคุณภาพและทั่วถึง ประชาชนได้รับการรักษาที่สะดวกรวดเร็ว ไม่ต้องเดินทางไกล ซึ่งต้องขอแสดงความชื่นชมและขอขอบคุณมูลนิธิดวงแก้ว ในพระสังฆราชูปถัมภ์ ตลอดจนผู้ที่มีส่วนเกี่ยวข้อง ที่เล็งเห็นความสำคัญในการดูแลภิกษุสงฆ์อาพาธ รวมถึงสนับสนุนการดูแลรักษาประชาชนทั่วไปให้มีที่พักและได้รับความสะดวกสบายในระหว่างที่รับการรักษา โดยนอกจากตัวอาคารจะมีความสวยงามแล้ว ยังออกแบบให้เอื้อประโยชน์ในการปฏิบัติงานของแพทย์ พยาบาล และเจ้าหน้าที่ สามารถให้การรักษาผู้ป่วยได้อย่างสะดวก รวดเร็วและคล่องตัว มีการแบ่งห้องพักที่เป็นสัดส่วนสำหรับภิกษุสงฆ์ที่อาพาธ สามารถทำวัตรสวดมนต์ได้ และมีช่องทางอำนวยความสะดวกในการเคลื่อนย้ายผู้ป่วยอย่างปลอดภัย โดยใช้ชื่อ“อาคาร 108 ปี หลวงตามหาบัว ญาณสัมปันโน” เพื่อบูชาพระคุณของหลวงตาพระมหาบัว ในวาระ 108 ปี ชาตกาล
สำหรับโรงพยาบาลบ้านไผ่ ปัจจุบันเป็นโรงพยาบาลชุมชนขนาด 90 เตียง ให้บริการจริง 121 เตียง เนื่องจากพื้นที่เดิมคับแคบไม่สามารถขยายได้ จึงมีการสร้างโรงพยาบาลบ้านไผ่แห่งใหม่ ในปี 2557 และสร้างอาคารผู้ป่วยใน 114 เตียง แล้วเสร็จให้บริการในปี 2562 ด้วยความร่วมมือของทุกภาคส่วน ในช่วงสถานการณ์โควิด 19 ได้ปรับชั้น 2 อาคารผู้ป่วยในเป็นห้องความดันลบทั้งหมดเพื่อควบคุมการติดเชื้อ ทำให้ไม่มีอาคารเพียงพอรองรับผู้ป่วยทั่วไป จึงมีโครงการก่อสร้างอาคารที่ได้รับมอบในวันนี้ โดยเป็นอาคารคอนกรีตเสริมเหล็ก 2 ชั้นพื้นที่รวม 1,200 ตารางเมตร งบประมาณเบื้องต้น 15 ล้านบาท ประกอบด้วย ห้องพิเศษ 4 ห้อง, ห้องพิเศษรวม 6 เตียง 2 ห้อง, ห้องพิเศษรวม 10 เตียง 1 ห้อง และห้องสำหรับภิกษุสงฆ์ 2 ห้อง
***************************************** 12 กุมภาพันธ์ 2566
วันอาทิตย์ที่ 12 กุมภาพันธ์ 2566
12/02/2566
​รัฐบาลคุมเข้ม เน้นผู้ใช้รถปฏิบัติตามกฎจราจรอย่างเคร่งครัด หวังลดอุบัติเหตุ ไม่จ่ายค่าปรับ-ใบสั่ง  ไม่ได้ป้ายภาษี เริ่ม 1 เม.ย.66 นี้
​รัฐบาลคุมเข้ม เน้นผู้ใช้รถปฏิบัติตามกฎจราจรอย่างเคร่งครัด หวังลดอุบัติเหตุ ไม่จ่ายค่าปรับ-ใบสั่ง  ไม่ได้ป้ายภาษี เริ่ม 1 เม.ย.66 นี้
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลคุมเข้ม ให้ผู้ใช้รถมีจิตสำนึก ปฏิบัติตามกฎจราจรอย่างเคร่งครัด เพื่อการลดอุบัติเหตุ ป้องกันความสูญเสียต่อชีวิตและทรัพย์สินของตนเองและผู้อื่น โดยสำนักงานตำรวจแห่งชาติ ร่วมกับกรมการขนส่งทางบก ออกมาตรการเข้มเพื่อเสริมสร้างวินัยจราจรและลดอุบัติเหตุ กรณีผู้ขับขี่ที่มีใบสั่งจราจรค้างจ่าย ที่กระทำความผิดตั้งแต่วันที่ 1 เมษายน 2566 เป็นต้นไป ( ไม่มีผลย้อนหลัง) เมื่อไปต่อภาษีรถยนต์ประจำปี ทางกรมการขนส่งทางบก นายทะเบียนรถยนต์จะไม่ออกเครื่องหมายแสดงการเสียภาษีประจำปีหรือป้ายภาษีตัวจริงให้ จะได้เพียงหลักฐานชั่วคราวใช้แทนได้ 30 วันเท่านั้น ยกเว้น จะจ่ายค่าปรับตามใบสั่งจราจรที่ค้างอยู่ทั้งหมดกับนายทะเบียนจึงจะได้รับป้ายภาษีตัวจริง ทั้งนี้ ผู้ขับขี่ที่ไม่มีป้ายภาษี มีโทษปรับไม่เกิน 2,000 บาท และถูกตัดคะแนนความประพฤติในการขับรถ 1 คะแนน
สำหรับช่องทางตรวจสอบใบสั่งจราจรค้างจ่าย ประชาชนสามารถตรวจสอบใบสั่งค้างจ่าย และชำระผ่านออนไลน์ได้ตลอด 24 ชั่วโมง ที่เว็บ https://ptm.police.go.th/eTicket โดยมีขั้นตอน ดังนี้ 1. ลงทะเบียนใช้งาน โดยใช้หมายเลขบัตรประชาชน / หมายเลขใบขับขี่หรือหมายเลขทะเบียนรถและกำหนดรหัสผ่าน 2.เข้าสู่ระบบหลังจากลงทะเบียนเรียบร้อยแล้ว 3. ค้นหาใบสั่งโดยระบุวันที่กระทำผิด 4.ระบบจะแสดงใบสั่งที่เคยได้รับ สามารถคลิกดูรายละเอียดของแต่ละใบได้ หากมีรถหลายคัน ระบบจะแสดงใบสั่งตามชื่อผู้ครอบครองรถคนเดียวกัน 4.สามารถชำระค่าปรับออนไลน์ได้เลย โดยจ่ายแอป Krungthai NEXT หรือสถานีตำรวจ ธนาคารกรุงไทย ไปรษณีย์ไทย ตู้ ATM กรุงไทยหรือตู้บุญเติม
“สามารถตรวจสอบใบสั่งจราจรค้างจ่ายและชำระใบสั่งผ่านแอปพลิเคชัน “ทางรัฐ” ได้ พร้อมติดตามสถานะการชำระใบสั่งได้ด้วย หากมีข้อสงสัยสามารถสอบถามข้อมูลที่ ศูนย์ควบคุมและสั่งการจราจร โทร.1197”นางสาวรัชดา กล่าว
วันอาทิตย์ที่ 12 กุมภาพันธ์ 2566
12/02/2566
​"ทิพานัน" ปลื้มผลโพลชาวจ.นครศรีธรรมราช ชู “พล.อ.ประยุทธ์”เป็นนายกฯ ย้ำผลงานพัฒนาโครงสร้างพื้นฐานเมืองคอนดันเป็นศูนย์กลางท่องเที่ยวเชิงอนุรักษ์
​"ทิพานัน" ปลื้มผลโพลชาวจ.นครศรีธรรมราช ชู “พล.อ.ประยุทธ์”เป็นนายกฯ ย้ำผลงานพัฒนาโครงสร้างพื้นฐานเมืองคอนดันเป็นศูนย์กลางท่องเที่ยวเชิงอนุรักษ์ ยัน'พล.อ.ประยุทธ์'มุ่งกระจายความเจริญสู่ภูมิภาคครอบคลุมทั่วประเทศ
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ขอบคุณพี่น้องประชาชนชาวจังหวัดนครศรีธรรมราช ที่ให้การสนับสนุนพล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ผลสำรวจของ“นิด้าโพล” สถาบันบัณฑิตพัฒนบริหารศาสตร์ (นิด้า) เรื่อง “คนนครศรีธรรมราชเลือกพรรคไหน”โดยให้เหตุผลว่า เพราะเป็นคนซื่อสัตย์สุจริตตรงไปตรงมา ทำให้บ้านเมืองเกิดความสงบ
น.ส.ทิพานัน กล่าวว่า สะท้อนถึงคะแนนนิยมของพล.อ.ประยุทธ์ ที่ประชาชนไว้วางใจในการบริหารประเทศ เป็นภาพจำและเป็นจุดแข็งที่โดดเด่น โดยที่ผ่านมา ชาวจ.นครศรีธรรมราชได้รับการส่งเสริมให้มีการพัฒนาคุณภาพชีวิตตามนโยบายของพล.อ.ประยุทธ์ที่ผลักดันให้จ.นครศรีธรรมราชเป็นศูนย์กลางการท่องเที่ยวเชิงอนุรักษ์ และวัฒนธรรมของภาคใต้ มีการเร่งพัฒนาโครงสร้างพื้นฐานเพื่อรองรับการแข่งขัน การลงทุน และการท่องเที่ยวพัฒนาถนนสายหลักและสายรอง พัฒนาท่าอากาศยานนครศรีธรรมราช ก่อสร้างสะพานข้ามคลองบางกระบือ (สะพานตาราช) อำเภอเมือง จังหวัดนครศรีธรรมราช ที่แล้วเสร็จสมบูรณ์แล้ว เพื่อยกระดับการคมนาคม ขนส่งสินค้าและบริการต่างๆ
รองโฆษกประจำสำนักนายกรัฐมนตรี กล่าวว่า พล.อ.ประยุทธ์มีกำหนดการลงพื้นที่ไปตรวจติดตามการบริหารจัดการน้ำ การแก้ไขปัญหาอุทกภัยพื้นที่อำเภอไชยา และปัญหาที่ดินทำกิน รวมทั้งส่งเสริมการท่องเที่ยวของจังหวัดสุราษฎร์ธานี ในวันที่ 13 กุมภาพันธ์ 2566 ด้วย ซึ่งในจังหวัดสุราษฎร์ธานีนั้นมีโครงการของรัฐที่เข้าไปพัฒนา เช่นโครงการรถไฟทางคู่ช่วงชุมพร -สุราษฎร์ธานี โครงการทางแยกต่างระดับแยกสนามบินจ.สุราษฎร์ธานี
“พล.อ.ประยุทธ์ มุ่งมั่นพัฒนาประเทศกระจายความเจริญไปสู่ภูมิภาค ให้ครอบคลุมทุกจังหวัดทั่วประเทศ ไม่มีแบ่งแยกและเลือกที่รักมักที่ชัง ซึ่งจะส่งผลต่อภาพรวมของประเทศไทยให้มีการพัฒนาและเติบโตอย่างยั่งยืน เพื่อยกระดับคุณภาพชีวิตของประชาชน”รองโฆษกประจำสำนักนายกรัฐมนตรี กล่าว
วันอาทิตย์ที่ 12 กุมภาพันธ์ 2566
12/02/2566
เตือน! นายจ้าง 13 ก.พ.นี้ วันสุดท้าย ยื่นต่อใบอนุญาตแรงงานต่างด้าว 4 สัญชาติ ผ่านระบบอิเล็กทรอนิกส์ หรือสำนักงานจัดหางาน เพื่อรับเอกสารแทนใบอนุญาตทำงานจริงเป็นการชั่วคราว
เตือน! นายจ้าง 13 ก.พ.นี้ วันสุดท้าย ยื่นต่อใบอนุญาตแรงงานต่างด้าว 4 สัญชาติ ผ่านระบบอิเล็กทรอนิกส์ หรือสำนักงานจัดหางาน เพื่อรับเอกสารแทนใบอนุญาตทำงานจริงเป็นการชั่วคราว
วันที่ 12 ก.พ.66 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า รัฐบาล โดยกรมการจัดหางาน กระทรวงแรงงาน ขอให้นายจ้าง สถานประกอบการ ที่มีแรงงานต่างด้าว 4 สัญชาติ คือ กัมพูชา ลาว เมียนมา และเวียดนาม ซึ่งได้รับอนุญาตให้ทำงานถึงวันที่ 13 ก.พ.2566 หากประสงค์จะทำงานต่อไป ให้รีบยื่นคำขอต่อใบอนุญาตทำงานผ่านระบบอิเล็กทรอนิกส์ เว็บไซต์กรมการจัดหางาน หรือสำนักงานจัดหางานทั่วประเทศ โดยดำเนินการยื่นต่ออายุใบอนุญาตทำงานและชำระเงินค่าธรรมเนียมใบอนุญาตทำงาน ภายในวันที่ 13 ก.พ.66 เพื่อที่จะสามารถอยู่และทำงานเป็นการชั่วคราวได้ถึงวันที่ 13 ก.พ. 2567 หรือ 13 ก.พ. 2568 แล้วแต่กรณี
ทั้งนี้ มติคณะรัฐมนตรี(ครม.) เมื่อวันที่ 7 ก.พ.ที่ผ่านมา ได้ขยายระยะเวลาให้คนต่างด้าว 4 สัญชาติ ได้แก่ เมียนมา ลาว กัมพูชาและเวียดนาม ซึ่งได้รับอนุญาตให้ทำงานถึงวันที่ 13 ก.พ. 66 สามารถอยู่ในราชอาณาจักรเป็นกรณีพิเศษเพื่อทำงานถึงวันที่ 15 พ.ค. 66 เพื่อจัดเตรียมเอกสารการยื่นคำขอต่ออายุใบอนุญาตทำงานให้ถูกต้องตามขั้นตอนอย่างครบถ้วน โดยภายหลังยื่นต่ออายุใบอนุญาตทำงานและชำระเงินค่าธรรมเนียมฯ ภายในวันที่ 13 ก.พ.66 แล้ว ยังได้ขยายระยะเวลาการยื่นเอกสารรับรองบุคคล (CI) ของชาวเมียนมาในพื้นที่ 4 จังหวัด ได้แก่ จังหวัดสมุทรสาคร สมุทรปราการ ระนอง และชลบุรี จนถึงวันที่ 13 พ.ค.2566 เพื่อแก้ปัญหาแรงงานหลุดออกจากระบบ
น.ส.ไตรศุลี กล่าว่า ภายหลังยื่นคำขอต่ออายุใบอนุญาตทำงาน ภายในวันที่ 13 ก.พ.66 แล้ว ซึ่งในระหว่างที่ยังไม่ได้รับใบอนุญาตทำงาน กรมการจัดหางาน จะออกเอกสารซึ่งแสดงว่าคนต่างด้าวได้รับอนุญาตให้ทำงานในราชอาณาจักร โดยเป็นเอกสารหลักฐานแทนใบอนุญาตทำงานจริง เพื่อใช้แสดงต่อพนักงานเจ้าหน้าที่ว่าได้รับอนุญาตทำงานตามกฎหมายแล้ว
หากยื่นต่ออายุใบอนุญาตทำงานของแรงงานต่างด้าวไม่ทันตามเวลาที่ราชการกำหนด จะถือว่าเป็นการจ้างแรงงานผิดกฎหมาย โดยแรงงานต่างด้าวดังกล่าวจะไม่ได้รับอนุญาตให้อาศัยอยู่ในราชอาณาจักร แรงงานผิดกฎหมาย มีโทษปรับ 5,000-50,000 บาท ไม่สามารถกลับมาทำงานภายในราชอาณาจักรในระยะเวลา 2 ปี ส่วนการจ้างแรงงานผิดกฎหมาย มีโทษปรับ 10,000-100,000 บาท หากกระทำความผิดซ้ำ จะไม่สามารถจ้างแรงงานต่างด้าวได้เป็นระยะเวลา 3 ปี
วันอาทิตย์ที่ 12 กุมภาพันธ์ 2566
12/02/2566
​นายกฯ ดีใจ ประชาชนตอบรับท่องเที่ยวชายแดนใต้เป็นอย่างดี มั่นใจกระตุ้นเศรษฐกิจแน่
​นายกฯ ดีใจ ประชาชนตอบรับท่องเที่ยวชายแดนใต้เป็นอย่างดี มั่นใจกระตุ้นเศรษฐกิจแน่
นางสาวรัชดา ธนาดิเรก รองโฆษกประจำสำนักนายกรัฐมนตรี ในฐานะกรรมการผู้แทนพิเศษของรัฐบาลในการแก้ปัญหาจังหวัดชายแดนใต้ เปิดเผยว่า นายกรัฐมนตรี พลเอกประยุทธ์ จันทร์โอชา ขอบคุณทุกภาคส่วนที่ร่วมกันจัดงานงานมหกรรมท่องเที่ยวปัตตานีอาเซียน ระหว่างวันที่ 2 - 8 กุมภาพันธ์ 2566 เพื่อเป็นการสืบสานวัฒนธรรมประเพณีสำคัญของท้องถิ่น ส่งเสริมความเป็นสังคมพหุวัฒนธรรม และเป็นการกระตุ้นเศรษฐกิจด้านการท่องเที่ยว โดยประกอบด้วย งานมหาสมโภชเจ้าแม่ลิ้มกอเหนี่ยวปัตตานี อ.เมือง และ งานสมโภชเจ้าพ่อเล่าเอี๊ยะกง อ.สายบุรี ซึ่งมีประชาชนเข้าร่วมงานอย่างคับคั่ง
ในงานมหาสมโภชเจ้าแม่ลิ้มกอเหนี่ยวปัตตานี ยังประกอบด้วยกิจกรรม อาทิ งานถนนคนเดินอาหาร 3 วัฒนธรรม การจัดกิจกรรม “สักวา อา-รมย์-ดีฟ” การจัดแสดงรถคลาสสิคและรถโบราณ “Pattani Classic and Garage” พิธีอัญเชิญองค์เจ้าแม่ลิ้มกอเหนี่ยว ประทับเกี้ยวใหญ่มหามงคล หามรอบเมืองปัตตานี พิธีเปิดงานมหาสมโภชเจ้าแม่ลิ้มกอเหนี่ยว กิจกรรมวิ่งมินิมาราธอน “Pattani Charity Night Run” ณ บริเวณหน้ามัสยิดกลางจังหวัดปัตตานี การจัดการประกวดเชิดสิงโตบนเสาดอกเหมยชิงแชมป์เอเชีย เป็นต้น ขณะที่ งานสมโภชเจ้าพ่อเล่าเอี๊ยะกง อ.สายบุรี มีกิจกรรมแห่เกี้ยวปักดิน คือ การหามเกี้ยวพระออกจากศาลเจ้า ไปเยี่ยมเยือนลูกหลานเมื่อท่านมีความพึ่งพอใจ เกี้ยวจะโยกและปักลงดิน ซึ่งมีหนึ่งเดียวในประเทศไทย เป็นประเพณีที่สืบทอดมาอย่างยาวนาน
ทั้งนี้ ความสำเร็จของการจัดงานมหกรรมท่องเที่ยวปัตตานีอาเซียน ทางการท่องเที่ยวแห่งประเทศไทย ประมาณการณ์ว่า มีจำนวนผู้เยี่ยมเยือนชาวไทย 95% และชาวต่างชาติ 5% เดินทางเข้าพื้นที่ไม่ต่ำกว่า 32,000 คน สร้างรายได้หมุนเวียน 33.5 ล้านบาท โดยจังหวัดปัตตานีมีอัตราการเข้าพักเฉลี่ยเกินกว่าร้อยละ 90 ซึ่งผู้เยี่ยมเยือนส่วนใหญ่เป็นคนในพื้นที่สามจังหวัดชายแดนใต้ ปัตตานี ยะลา นราธิวาส รวมไปถึงจากต่างพื้นที่ คือ จังหวัดสงขลา พัทลุง สตูลและนครศรีธรรมราช
นางสาวรัชดา ได้กล่าวต่อว่า รัฐบาลยังได้ขับเคลื่อนการกระตุ้นเศรษฐกิจในจังหวัดชายแดนใต้ ผ่านกิจกรรมการแข่งขันวิ่งเทรล Amazean Jungle Thailand by UTMB 2023 ระหว่างวันที่ 17-19 ก.พ. ณ อ.เบตง จ.ยะลา และโครงการ Amazing Betong Festival 2023 ซึ่งจัดระหว่างวันที่ 9-19 ก.พ. ขณะนี้มีผู้สมัครร่วมเข้าแข่งขัน เกือบ 2,000 คน แบ่งสัดส่วนเป็นคนไทย 60% และต่างชาติ 40% จาก 30 ประเทศ โดยมีชาติที่ให้ความสนใจ เช่น มาเลเซีย สิงคโปร์ เวียดนาม จีน ญี่ปุ่น อังกฤษ ซึ่งนักท่องเที่ยวนักท่องเที่ยวจะได้วิ่ง เที่ยว ดื่ม กิน เช็กอิน @เบตง ในงาน Amazing Betong Festival ทั้งนี้ สนามวิ่งเทรล อำเภอเบตง ถือเป็น "หนึ่งในศูนย์กลางกีฬาวิ่งเทรลของโลก" มีสนามที่เป็นอันดับ 1 ของทวีปเอเชีย-แปซิฟิก คาดว่าการจัดงานครั้งนี้จะสร้างรายได้แก่พื้นที่จังหวัดชายแดนใต้หลายร้อยล้านบาทให้
“นายกรัฐมนตรีมีความยินดีต่อความสำเร็จในการจัดงานดังกล่าว ซึ่งเป็นเครื่องยืนยันถึงความร่วมมือร่วมใจของทุกภาคส่วน ทุกกลุ่มวัฒนธรรม ในการสืบสานมรดกอันทรงคุณค่าของชาวปัตตานี อีกทั้งในงานยังมีผู้ร่วมงานจำนวนมาก แสดงถึงความมั่นใจในสถานการณ์ในพื้นที่ รวมถึงโอกาสในการเติบโตด้านการท่องเที่ยว ทั้งนี้ รัฐบาลขอให้ความมั่นใจแก่ประชาชนว่าจะสามารถยกระดับชีวิตความเป็นอยู่ สร้างงาน สร้างรายได้ แก่ชาวจังหวัดชายแดนใต้ได้อย่างแน่นอน ผ่านการขับเคลื่อนนโยบายการส่งเสริมภาคการเกษตรและการท่องเที่ยว และโครงการเมืองต้นแบบบนพื้นฐานศักยภาพและการมีส่วนร่วมของท้องถิ่น” นางสาวรัชดา กล่าว
วันอาทิตย์ที่ 12 กุมภาพันธ์ 2566
12/02/2566
โฆษกรัฐบาลเผย โคราช ยกระดับศักยภาพสินค้าเศรษฐกิจ GI “เครื่องปั้นดินเผาด่านเกวียน” สู่สินค้าระดับโลก
โฆษกรัฐบาลเผย โคราช ยกระดับศักยภาพสินค้าเศรษฐกิจ GI “เครื่องปั้นดินเผาด่านเกวียน” สู่สินค้าระดับโลก
วันนี้ (วันที่ 12 กุมภาพันธ์ 2566)นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบถึงกิจกรรมลงนามบันทึกความร่วมมือภาคีเครือข่าย (MOU) ในการพัฒนาการจัดการโลจิสติกส์และ ซัพพลายเชน สินค้าและบริการ GI “เครื่องปั้นดินเผา” ที่ผ่านมาและชื่นชมการทำงานของหน่วยงานที่เกี่ยวข้อง ที่ช่วยส่งเสริมสินค้าชุมชนให้เกิดอัตลักษณ์ที่โดดเด่น เชื่อมั่นจะยกระดับเศรษฐกิจชุมชนได้
โฆษกประจำสำนักนายรัฐมนตรี เปิดเผยว่า การลงนามบันทึกความร่วมมือภาคีเครือข่าย (MOU) ในการพัฒนาการจัดการโลจิสติกส์และ ซัพพลายเชน สินค้าและบริการ GI “เครื่องปั้นดินเผา” ที่สำเร็จแล้วนั้น จะส่งเสริมการพัฒนาชุมชน พัฒนาผลิตภัณฑ์ และบริการ ซึ่งจะรวมไปถึงส่งเสริมการท่องเที่ยวระดับภูมิภาค และวิถีชุมชน ก่อให้เกิดการพัฒนาด้านโลจิสติกส์การท่องเที่ยว พัฒนาเศรษฐกิจในพื้นที่ รวมทั้งจะสนับสนุนภาคการผลิต และการจัดจำหน่ายสินค้าชุมชนสู่ระดับภูมิภาค ทั้งในประเทศและต่างประเทศ ซึ่งสุดท้ายประโยชน์จะเกิดที่ประชาชนในพื้นที่เป้าหมาย และสร้างรายได้มวลรวมที่เพิ่มมากขึ้นให้กับจังหวัดนครราชสีมา
“นายกรัฐมนตรีชื่นชม และขอบคุณการทำงานของทุกภาคส่วน ทั้งหน่วยงานรัฐบาล และหน่วยงานที่เกี่ยวข้อง ที่ดำเนินการจัดกิจกรรมเพื่อส่งเสริมอัตลักษณ์ของชุมชน การสร้างรายได้ และการกระตุ้นเศรษฐกิจท่องเที่ยวในพื้นที่ สิ่งเหล่านี้จะต่อยอดไปที่การพัฒนาชุมชน ลดความเหลื่อมล้ำ เป็นไปตามแนวทางนโยบายของรัฐบาล ทั้งนี้ นายกรัฐมนตรีเชื่อมั่นว่าความคิดริเริ่ม สร้างสรรค์ ในทุกพื้นที่จะสามารถต่อยอดเศรษฐกิจจากของดีในชุมชนได้ ขอให้กำลังใจทุกชุมชน ซึ่งสามารถเรียนรู้จากประสบการณ์ของชุมชนที่ประสบความสำเร็จแล้วได้” นายอนุชาฯ กล่าว
วันพุธที่ 8 กุมภาพันธ์ 2566
08/02/2566
กรุงไทยปลื้ม คว้ารางวัล “องค์กรนวัตกรรมแห่งปี” ตอกย้ำความสำเร็จพัฒนาเทคโนโลยียกระดับชีวิตคนไทย
ธ.กรุงไทยรับรางวัล “องค์กรนวัตกรรมแห่งปี” หรือ “Digital Organization of The Year” จากความสำเร็จในการพัฒนาโครงสร้างพื้นฐานเทคโนโลยีดิจิทัล และพัฒนาผลิตภัณฑ์และบริการทางการเงิน ตอบโจทย์คนไทยทุกกลุ่มทุกมิติ  ครอบคลุม 5 Ecosystems สำคัญในชีวิตประจำวัน
พลเอกประยุทธ์ จันทรโอชา นายกรัฐมนตรี เป็นประธานมอบรางวัล Prime Minister’s Digital Award 2022 ภายใต้โครงการ DIGITAL INFINITY จัดโดยสำนักงานส่งเสริมเศรษฐกิจดิจิทัล (DEPA) เพื่อมอบให้กับหน่วยงานที่มีผลงานโดดเด่นด้านนวัตกรรม และเทคโนโลยีดิจิทัล โดยนายผยง ศรีวณิช กรรมการผู้จัดการใหญ่ ธนาคารกรุงไทย รับรางวัล “องค์กรนวัตกรรมแห่งปี” หรือ “Digital Organization of The Year” จากความสำเร็จในการพัฒนาโครงสร้างพื้นฐานเทคโนโลยีดิจิทัล และพัฒนาผลิตภัณฑ์และบริการทางการเงิน ตอบโจทย์คนไทยทุกกลุ่มทุกมิติ ครอบคลุม 5 Ecosystems สำคัญในชีวิตประจำวัน ทั้งด้านการชำระเงิน ด้วยแพลตฟอร์มดิจิทัล ทั้ง แอปพลิเคชัน Krungthai NEXT เป๋าตัง และถุงเงิน ด้านบริการภาครัฐ นำเทคโนโลยีเพิ่มประสิทธิภาพบริการภาครัฐ อำนวยความสะดวกภาคธุรกิจและภาคประชาชน ให้เข้าถึงบริการภาครัฐได้สะดวก ทั่วถึง เท่าเทียม ลดความเหลื่อมล้ำ ด้านสุขภาพ พัฒนา Health Wallet ในแอปฯเป๋าตัง ช่วยให้ประชาชนเข้าถึงสิทธิด้านสุขภาพ ทั้งการตรวจคัดกรองโรค และการฉีดวัคซีน ด้านการขนส่งมวลชน ร่วมกับพันธมิตรพัฒนาช่องทางการชำระเงินที่มีความทันสมัย เชื่อมต่อทุกการเดินทางอย่างสะดวก และด้านการศึกษา นำเทคโนโลยีและนวัตกรรมยกระดับสถาบันการศึกษาสู่ Smart University ตอบโจทย์การศึกษายุคใหม่
ธนาคารกรุงไทยมุ่งมั่นพัฒนาเทคโนโลยีและนวัตกรรมอย่างไม่หยุดยั้ง เพื่อยกระดับชีวิตคนไทยให้ดีขึ้นในทุกวัน ขับเคลื่อนสังคมและเศรษฐกิจสู่ความยั่งยืน สอดคล้องวิสัยทัศน์ “กรุงไทย เคียงข้างไทย สู่ความยั่งยืน”
วันพุธที่ 8 กุมภาพันธ์ 2566
08/02/2566
อธิบดีกกจ. เตือน  ระวังผู้แอบอ้างใช้ LOGO กรมการจัดหางาน รับสมัครงานผ่านสื่อโซเชียล
กรมการจัดหางาน พบการแอบอ้างนำตราสัญลักษณ์หน่วยงานไปใช้หาประโยชน์ หลังตรวจสอบพบไม่มีการขออนุญาต เตือนคนหางาน อย่าหลงเชื่อ เสี่ยงโดนรีดข้อมูลส่วนบุคคล  และเสียทรัพย์
นายไพโรจน์ โชติกเสถียร อธิบดีกรมการจัดหางานเปิดเผยว่า ปัจจุบันมีผู้นำตราสัญลักษณ์หรือโลโก้ กรมการจัดหางาน ไปใช้ เพื่อแสวงหาผลประโยชน์ในทางมิชอบ โดยใช้สร้างความน่าเชื่อถือให้กับตนเอง เพื่อประกาศรับสมัครงาน เช่น รับสมัครงานพนักงานเสริมแพ็คสินค้า รับสมัครคุณแม่ทำงาน WFH รับสมัครทำงานอิสระระยะยาว เป็นต้น ซึ่งหากพบเห็นการชักชวนให้สมัครงานในตำแหน่งต่าง ๆ ทางสื่อสังคมออนไลน์ (เฟซบุ๊ก, ไลน์, อินสตาแกรม, ทวิตเตอร์, ยูทูป เป็นต้น) ในลักษณะดังกล่าว โปรดอย่าหลงเชื่อ เพราะอาจถูกหลอกให้เสียค่าใช้จ่ายในการสมัครงานแต่ไม่มีงานรองรับ หรือหลอกลวงขอข้อมูลส่วนบุคคลและนำไปสร้างความเสียหายต่อชื่อเสียง ทรัพย์สิน หรือแม้กระทั่งนำไปหลอกลวงผู้อื่นต่อ
“กรมการจัดหางานจะแจ้งความร้องทุกข์และดำเนินคดีต่อผู้กระทำความผิดตามกฎหมายให้ถึงที่สุด โดยพระราชบัญญัติเครื่องหมายราชการ พ.ศ. 2482 ระบุว่า ห้ามมิให้บุคคลใดใช้เครื่องหมายราชการ เว้นแต่หน่วยราชการที่กำหนดเครื่องหมายนั้นจะอนุญาต และ ห้ามมิให้ผู้ใดปลอมหรือเลียนเครื่องหมายราชการ ไม่ว่าจะเป็นสีใด หรือทำด้วยวิธีใด ๆ หรือทำให้ปรากฏที่วัตถุหรือสินค้าใดๆ ก็ตาม หากฝ่าฝืนมีโทษจำคุกไม่เกิน 1 ปี และปรับไม่เกิน 2,000 บาท”อธิบดีกรมการจัดหางานกล่าว
ทั้งนี้ ผู้ที่ต้องการมีงานทำ สามารถใช้บริการผ่านเว็บไชต์ ไทยมีงานทำ.doe.go.th หรือทาง Mobile Application "ไทยมีงานทำ" หรือติดตามข่าวสารของกรมการจัดหางานได้ที่เว็บไซต์กรมการจัด doe.go.th หรือสอบถามรายละเอียดเพิ่มเติมได้ที่ สายด่วนกระทรวงแรงงาน 1506 กด 2 กรมการจัดหางาน